กรมควบคุมมลพิษตรวจพบหลายพื้นที่ค่าฝุ่น ฝุ่นละอองขนาดเล็ก PM2.5 ยังเกินมาตรฐาน ขอความร่วมมือประชาชนลดการใช้รถยนต์ส่วนบุคคลและงดการเผาในที่โล่งทุกประเภท
สถานีตรวจวัดคุณภาพอากาศ กรมควบคุมมลพิษ (คพ.) ได้ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ (27 ธ.ค.61) ภาพรวมคุณภาพอากาศอยู่ในระดับคุณภาพดีมากถึงเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าระหว่าง 46 - 81 ไมโครกรัมต่อลูกบาศก์เมตร เกินมาตรฐานบริเวณริมถนนกาญจนาภิเษก เขตบางขุนเทียน , แขวงบางนา เขตบางนา , แขวงคลองจั่น เขตบางกะปิ , แขวงดินแดง เขตดินแดง , ริมถนนอินทรพิทักษ์ เขตธนบุรี , ริมถนนลาดพร้าว เขตวังทองหลาง , แขวงพญาไท เขตพญาไท , ต.นครปฐม อ.เมืองนครปฐม จ.นครปฐม , ต.บางกรวย อ.บางกรวย จ.นนทบุรี , ต.ทรงคนอง อ.พระประแดง จ.สมุทรปราการ , ต.ตลาด อ.พระประแดง จ.สมุทรปราการ , ต.ปากน้ำ อ.เมือง จ.สมุทรปราการ , ต.บางเสาธง อ.บางเสาธง จ.สมุทรปราการ และริมถนนคู่ขนานพระราม 2 อ.เมือง จ.สมุทรสาคร ทั้งนี้ ประชาชนที่อยู่ในพื้นที่ที่คุณภาพอากาศอยู่ในระดับเริ่มมีผลกระทบต่อสุขภาพและมีผลกระทบต่อสุขภาพควรหลีกเลี่ยงหรือลดเวลาการทำกิจกรรมกลางแจ้ง หากหลีกเลี่ยงไม่ได้ควรสวมใส่หน้ากากอนามัยขณะอยู่กลางแจ้ง ที่สำคัญขอความร่วมมือประชาชนลดการใช้รถยนต์ส่วนบุคคล งดการเผาในที่โล่งทุกประเภท และขอความร่วมมือผู้ประกอบการรถโดยสารและรถขนส่งงดใช้รถยนต์ที่มีควันดำอย่างเด็ดขาดขณะที่ค่าฝุ่นละออง ขนาดไม่เกิน 10 ไมครอน (PM10) ตรวจพบค่าระหว่าง 56 - 128 ไมโครกรัมต่อลูกบาศก์เมตร เกินมาตรฐานบริเวณ ต.บางเสาธง อ.บางเสาธง จ.สมุทรปราการ สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอพพลิเคชั่นและเว็ปไซต์ air4thai